**Miki Jauhiainen** (s. 8. heinäkuuta 1997) on suomalainen lentopalloilija, joka on pelannut vuodesta 2017 alkaen Yhdysvaltain yliopistosarja NCAA:ssa. Hän opiskelee Utahin Brigham Youngin yliopiston BYU Cougarsin riveissä.

Jauhiainen syntyi vuonna 1997 Kanadan Vancouverissa, jossa perhe asui Mikin toisen vanhemman opiskelujen takia. Vuonna 1999 perhe muutti Englantiin ja sieltä edelleen Suomeen vuonna 2003 Jauhiaisen ollessa kuusivuotias. Lentopallon Jauhiainen aloitti 11-vuotiaana tamperelaisessa Kalevan Lentopallossa. Sittemmin lukioikäisenä hän opiskeli Kuortaneen urheilulukiossa ja harjoitteli Kuortaneella Suomen lentopalloliiton valmennuskeskuksessa. Lukion ensimmäisellä luokalla Jauhiainen pelasi kakkossarjaa ja myöhemmillä luokilla Kuortaneen valmennuskeskuksen ykkössarjajoukkueen riveissä. Hän esiintyi samalla ikäluokkansa maajoukkueessa.

Jauhiainen solmi puoli vuotta kestävän sopimuksen Rantaperkiön Iskun 1-sarjajoukkueen kanssa kauden 2016-17 aluksi. Hän ei voinut tehdä Iskun lentopalloliigassa pelaavan joukkueen kanssa sopimusta, sillä se olisi estänyt pelaamisen Yhdysvaltain yliopistosarjassa. Amerikkalaisyliopistot eivät huoli joukkueisiinsa pelaajia, jotka ovat pelanneet joukkueessa, jossa on yksikin ammattilainen. Ammattilaisuuden rajana voidaan pitää jo pelaamista kansallisessa pääsarjassa. Jauhiaisesta tuli heti tuloskaudella ensimmäisen suomalainen lentopalloilija USA:n yliopistosarjan NCAA:n loppuottelussa vuonna 2017. Tie ei kuitenkaan kantanut mestaruuteen saakka, kun Ohio State voitti kotiyleisönsä edessä NCAA:n mestaruuden BYU:n nenän edestä 3-0. Keväällä 2020 BYU johti yliopistosarjaa, kunnes se katkaistiin koronapandemian takia kesken. Jauhiainen päätti jatkaa opintojaan vuodella päästäkseen pelaamaan vielä yhden kauden. Keväällä 2021 BYU eteni jälleen loppuotteluun, mutta edellisellä kaudella keskeytyshetkellä toisena ollut Havaijin yliopisto vei tällä kertaa mestaruuden. 

Jauhiainen valittiin syksyllä 2016 Suomen miesten lentopallomaajoukkueen EM-karsintaryhmään. Vuotta aiemmin hän oli ollut mukana EM-kisoihin nimetyssä lentopallomaajoukkueen 26 pelaajan ryhmässä sekä keväällä 2016 valitussa yli 20 pelaajan Maailmanliigan pelaajaryhmässä.

Suomeen palattuaan Jauhiainen oli mukana miesten maajoukkueryhmässä ja osallistui vuoden 2021 EM-kisoihin, joiden alkulohko pelattiin Tampereella.

Ammattilaisuransa Jauhiainen lopetti keväällä 2023.

Seurat
------

* Kasvattajaseura: Kalevan Lentopallo
* 2013–2016 Kuortaneen valmennuskeskuksen joukkue
* 2016 Rantaperkiön Isku
* 2017–2021 Brigham Youngin yliopisto (Utah, Yhdysvallat)
* 2021–2023 Savo Volley

Lähteet
-------

1. ↑  Maajoukkueleirin tulokas Jauhiainen tähtää ensi vuodeksi suoraan Maailmanliigaan - Aamulehti *aamulehti.fi*.  7.8.2016.  Arkistoitu 18.9.2016. Viitattu 10.8.2016.
2. ↑  Men's volleyball signs Miki Jauhiainen of Finland | The Official Site of BYU Athletics *byucougars.com*.  Arkistoitu 16.8.2016. Viitattu 10.8.2016.
3. ↑  Suomen nuoret taistelevat EM-kisapaikoista *lentopalloliitto.fi*. Viitattu 10.8.2016.
4. ↑  BYU:n hurja tahti jatkuu - Jauhiainen NCAA:n loppuotteluun *lentopalloliitto.fi*. Viitattu 5.5.2017.
5. ↑  Ohio vei NCAA:n mestaruuden - Jauhiaisen BYU hopealle *lentopalloliitto.fi*. Viitattu 7.5.2017.
6. ↑  Lentopalloilija Miki Jauhiainen sai historiallisen kunnianosoituksen *lentopallo.info*.
7. ↑  Nörtistä kuoriutuu pelikentällä voitontahtoisuuden perikuva – Miki Jauhiainen on kulkenut erilaisen tien Veljeksiin *yle.fi*.
8. ↑  Lentopallomiehet hakevat jatkoa arvokisaputkelle *lentopalloliitto.fi*. Viitattu 10.8.2016.
9. ↑  Olli Kunnari palaa maajoukkueeseen *lentopalloliitto.fi*. Viitattu 10.8.2016.
10. ↑  Lentopallon EM-kisat 2021: Suomen ottelut, tulokset ja joukkue *lentopallo.info*.